રીડેવલપમેન્ટના વિવાદના કિસ્સા બહાર આવતા રહેતા હોવાથી હવે હાઉસિંગ સોસાયટીઓમાં, એના વહીવટકર્તાઓમાં તેમ જ સભ્યોમાં જાગૃતિ વધી રહી છે. સભ્યો કમિટીને અનેક સવાલો પૂછવા લાગ્યા છે. કમિટી ડેવલપરો સાથે વાટાઘાટ કરવામાં સાવચેત થવા લાગી છે. દસ્તાવેજો, પ્લૉટના મેઝરમેન્ટ, એરિયા, કાર્પે‍ટ કે ફ્લોર સ્પેસ ઇન્ડેક્સ (FSI), ઍમેનિટીઝ વગેરે વિશે સજાગતા વધી રહી છે. ડેવલપરો માટે સોસાયટીઓને ગેરમાર્ગે દોરવાનું આસાન નથી રહ્યું તેમ જ કમિટી માટે પણ પોતાની સોસાયટીના સભ્યોને ગેરમાર્ગે દોરવાનું કઠિન બની રહ્યું છે. આ વિષયમાં કંઈ પણ શંકા જાય તો દરેક હસ્તી રાઇટ ટુ ઇન્ફર્મેશન (RTI)નો સહારો લઈ શકે છે. જો કોઈ પણ કમિટી કે ડેવલપરો સોસાયટીઓના દસ્તાવેજો સાથે ચેડાં કરી એમાં મેનિપ્યુલેશન કરતાં હશે તો વહેલુંમોડું ધ્યાનમાં આવી શકે છે, જે આગળ જતાં સોસાયટીઓને અને ગરબડ કરનારને ભારે પડી શકે છે. વાસ્તે આ મામલે દરેકે સતેજ રહેવું અનિવાર્ય બની ગયું છે, કારણ કે આ સવાલ દરેક વ્યક્તિની જીવનની મૂડીસમાન પોતાના ઘરનો હોય છે. કૅમ્પા કોલાની હાઉસિંગ સોસાયટીઓનું પ્રકરણ સૌની નજર સામે હશે જ. આવા તો સંખ્યાબંધ દાખલા છે.